Man pak boef wat vrou aanvalDuvenage wys hoe hy die verdagte bygekom het. Foto: ANA ŉ Vermeende dief het sy moses teëgekom toe hy ŉ huis in Port Elizabeth Woensdag probeer beroof het. Basil Duvenage (59) en sy vrou, Beverley, het by hul seun in Port Elizabeth gekuier, toe ŉ man ingekom en huishoudelike items begin bymekaar maak het om te steel. Die egpaar het hul seun gehelp om die eiendom gereed te kry om dit te verhuur. Duvenage, ŉ motorfietsryer van Oos-Londen, was buite toe hy sy vrou hoor skree het. Beverley en die verdagte het intussen in ŉ struweling betrokke geraak. “Ek het gesien hoe druk hy haar in die gang in.” Volgens Duvenhage het die verdagte reeds ŉ sak vol huishoudelike items bymekaargemaak. Die verdagte het Duvenage met die kop geslaan. Foto: ANA “Hy het my bolip raakgeslaan en my mond was bietjie bloederig.” Duvenage het die verdagte teen die grond vasgedruk, omdat hy bang was die man is moontlik gewapen. Die polisie en nooddienste is ontbied. Die verdagte het mank geloop en het gebloei na die struweling met Duvenage, maar het mediese behandeling van die hand gewys voordat hy in hegtenis geneem is. Volgens Duvenage ly sy vrou aan artritis en het die verdagte haar arms en hande seergemaak, maar sy sal ten volle herstel. Kapt. Johan Rheeder, woordvoerder van die polisie, het die voorval bevestig en gesê die verdagte sal van huisbraak aangekla word.